钦定古今图书集成/理学汇编/学行典/第086卷 > 王阳明集 > 《与席元山书》
## 钦定古今图书集成/理学汇编/学行典/第086卷 > 王阳明集 > 《与席元山书》

大抵此学之不明，皆由吾人“入耳出口未尝诚诸其
身，譬之谈饮说食，何由得见醉饱之实乎？”仆自近年
来，始实见得此学真有百世以俟圣人而不惑者。朋
友之中，亦渐有三数辈笃信不回，其疑信相半、顾瞻
不定者，多以旧说沈痼，且有得失毁誉之虞，未能专
心致志以听，亦坐相处不久，或交臂而别，无从与之
细说耳。象山之学，简易直截，孟子之后一人。其“学、问、
思、辨、致知、格物”之说，虽亦未免沿袭之累，然其大本
大原，断非馀子所及也。执事素能深信其学，此亦不
可不察。正如求精金者，必务煆炼足色，勿使有纤毫
之杂，然后可无亏损变动，盖是非之悬绝，所争毫厘
耳。用熙近闻已赴京，知公故旧之情极厚，倘犹未出，
亦劝之学问而已。存心养性之外，无别学也。相见时，
亦望遂以此言致之。